***Comunicat de presă***

***25 aprilie 2025***

**Turneu aniversar SoNoRo 20 de ani: trei concerte au loc în Belgia cu sprijinul ICR Bruxelles**

În perioada 28 aprilie – 4 mai 2025, celebrul ansamblu RARO - SoNoRo va susține trei concerte de gală în Belgia, în cadrul unui turneu aniversar internațional, care celebrează 20 de ani de la prima ediție a Festivalului Internațional de Muzică de Cameră SoNoRo.

Cele trei concerte ale ansamblului, organizate cu sprijinul Institutului Cultural Român de la Bruxelles și al Ambasadei României în Regatul Belgiei, sunt dedicate celebrării a 145 ani de relații diplomatice bilaterale România-Belgia. Ele vor avea loc în locuri prestigioase din Gent, Bruxelles și Anvers, după cum urmează:

• **28 aprilie, ora 20.00**: MIRY Concertzaal, Gent;

• **30 aprilie, ora 13.00**: Muzeul Instrumentelor Muzicale din Bruxelles (MIM);

• **4 mai, ora 11.00**: DE SINGEL (Blue Hall) din Anvers - matineu organizat în colaborare cu Conservatorul Regal din Anvers.

Concertele vor fi susținute de Răzvan Popovici (violă), Diana Ketler (pian), Justus Grimm (violoncel), Erik Schumann (vioară) și Aylen Pritchin (vioară).De asemenea, în cadrul matineului organizat în colaborare cu Conservatorul din Anvers, șapte studenți talentați vor concerta alături de maeștrii consacrați: Gustavo Kujundzic, João Sá, Alberto Saldaña Lopez, Ștefana Munteanu, Myriam Baumann, Roser Ramos și Aude Van De Keere. Printre aceștia, se află și o bursieră a programului SoNoRo – Interferențe: Ștefana Munteanu (violă), studentă la Conservatorul din Anvers. Muzicienii vor celebra muzica românească și pe cel mai important compozitor român George Enescu, prilejuind mediului diplomatic, de afaceri, diasporei românești, publicului larg neerlandofon și francofon, întâlnirea cu unul dintre cele mai importante ansambluri de muzică de cameră din Europa și din lume.

Repertoriul atent curatoriat aduce un omagiu acestei aniversări de referință, fiecare spectacol fiind o experiență unică, celebrând virtuozitatea. MIM din Bruxelles, MIRY CONCERTZAAL din Gent, DE SINGEL și Conservatorul Regal din Anvers sunt unele dintre cele mai prestigioase instituții culturale din Belgia, ale căror agende cuprind un program dinamic și diversificat de evenimente integrate într-o ofertă multidisciplinară, ce evidențiază multiplele conexiuni dintre artă și societate, precum și faptul că spațiile culturale reprezintă laboratoare de idei în dialog cu provocările societății de astăzi și de mâine.

Turneul internațional SoNoRO 20 a debutat în mod spectaculos la Buenos Aires, urmând ca după concertele din Belgia să își continue frumoasa aventură pe continentul european, cu sprijinul ICR, în München, Viena, Berlin, Budapesta, Madrid, Sevilla. Ulterior, artiștii vor traversa din nou oceanul, cu un ultim concert derulat în cadrul turneului, la Carnegie Hall din New York.

Înființat în anul 2006, Festivalul SoNoRo a adus muzica de cameră în prim-planul vieții culturale românești și a inclus scena muzicală românească într-o rețea de festivaluri europene de înaltă ținută, din Italia, Letonia, Germania, Anglia, Israel și Japonia. Institutul Cultural Român este partener al platformei culturale SoNoRo, care include Festivalul SoNoRo, SoNoRo Interferențe, programul de burse și workshop-uri pentru tineri muzicieni, SoNoRo On Tour, SoNoRo Arezzo, SoNoRo Conac, seria de concerte estivale în clădiri de patrimoniu din România și SoNoRo Musikland, festival dedicat patrimoniului și tradițiilor din Transilvania.

**Ansamblul RARO - SoNoRo**, înființat în 2004, combină tradiţia europeană profundă şi autentică a muzicii de cameră cu o abordare inovatoare, RARO - SoNoRo susține constant concerte pe cele mai renumite scene mondiale, precum Carnegie Hall din New York, Kennedy Center din Washington, Wigmore Hall din Londra și Konzerthaus din Viena, dar şi la Atena, Istanbul, Amsterdam, Paris, Bruxelles sau Sofia. Activitatea ansamblului include spectacole multimedia în colaborare cu artişti video, improvizaţii alături de DJ şi proiecte literar-muzicale în renumite săli ale lumii și transmise la BBC Radio 3/UK, NHK/Japan, SWR/D, TVR, RRC și RRM/RO, DRS2/CH, LVR/LV și RFI/F. Ansamblul RARO este fondator al manifestărilor muzicale: SoNoRo - Festivalul Internațional de Muzică de Cameră România, Chiemgauer Musikfrühling Festival - Germania, Arezzo, Kobe International Music Festival și Pèlerinages. Liderul ansamblului este violistul **Răzvan Popovici**, muzicianul care a reușit să-i reunească pe unii dintre cei mai apreciați artiști români și străini ai momentului în ansamblul RARO - SoNoRo, ce derulează proiecte unice de muzică de cameră. A studiat la Salzburg, Paris şi Freiburg. A cântat ca solist în sala Filarmonicii din Köln, Festspielhaus Baden-Baden şi Théâtre-des-Champs-Elysées din Paris. A colaborat cu Konstantin Lifschitz, Natalia Gutman, Daishin Kashimoto, Mihaela Ursuleasa și Gilles Apap. A fost prim-violist invitat al Filarmonicii din Essen, al orchestrelor de cameră din München, Köln şi Kobe şi al Filarmonicii de Cameră din Salzburg.

**Diana Ketler**, pianistă și dirijoare, este co-fondatoare a platformei culturale SoNoRo. Profesoară la Royal Academy of Music din Londra, în 2016 a fost numită membră a acestei academii. Născută la Riga, Diana și-a început cariera solo la o vârstă fragedă, debutând alături de Orchestra Simfonică Națională Letonă la doar 11 ani. A fost distinsă cu Premiul Great Music Award (Letonia), cea mai înaltă distincție letonă din domeniul muzical. Cariera muzicală, atât ca pianistă solo, cât și în calitate de interpretă de muzică de cameră, a purtat-o în nenumărate țări din Europa, Asia sau Statele Unite ale Americii, pe cele mai renumite scene ale lumii.

Violoncelistul **Justus Grimm**, profesor la Conservatorul Regal din Antwerp, s-a născut la Hamburg, studiind cu Ulrich Voss, Claus Kanngiesser și Frans Helmerson. A câștigat Premiile I la Concursul Internațional de Muzică Maria Canals și la Concursul Național German. Ca solist, a cântat cu mai multe orchestre: Orchestra Filarmonicii din Hamburg, Orchestra simfonică La Monnaie, Orchestra de cameră din Londra, Filarmonica Staatsorchester Rheinische, Orchestra Filarmonică din Brandenburg și Filarmonica Klassische - Bonn. În domeniul muzicii de cameră, Justus i-a avut alături, printre alții, pe Abdel Rahman El Bacha, Gérard Caussé, Augustin Dumay, Benoît Fromanger, Stephen Kovacevich, Katia și Marielle Labèque și Christian Poltéra.

**Erik Schumann**, născut la Köln în 1982 dintr-o familie româno-japoneză, este frecvent invitat să cânte ca solist cu orchestre din Europa, Asia și SUA, printre acestea numărându-se Orchestrele Simfonice NDR Hamburg / Hanovra, Orchestra Gewandhaus Leipzig, Orchestra Simfonică Dusseldorf, Orchestrele de Cameră Viena și Zurich, Orchestra Tonhalle Zurich, Orchestre de Paris, Orchestre National de France, Sinfonia Varsovia, Orchestra Filarmonică Cehă, Orchestra Simfonică Kyoto, precum și Orchestra Simfonică Chicago și Orchestra Simfonică Națională Washington. Printre dirijorii cu care a lucrat se numără Christoph Eschenbach, Gianandrea Noseda, Jiri Belohlavek și Vassily Sinaisky. Erik Schumann a concertat în numeroase săli importante din lume.

**Aylen Pritchin** este unul dintre cei mai căutați tineri violoniști de astăzi, cu un repertoriu divers, de la muzica veche la cea contemporană, cântând la instrumente de epocă și moderne. S-a impus în ultimii ani ca o stea în ascensiune pe scena internațională de concerte. Pritchin a primit numeroase premii, inclusiv Marele Premiu I la Concursul Internațional Long-Thibaud din Paris (2014).

**Contact:**

Serviciul Promovare și Comunicare

biroul.presa@icr.ro

031 71 00 622